“In daardie stadium was ek nog in 7de Laan (as George Kiriakis) en hulle het besluit hulle wou nie vir daardie seisoen mense met ’n openbare profiel kies nie. Ek dink dit was die eerste keer in my lewe dat ek te famous vir iets was,” skerts hy.
“Elke dag dat ’n stel vir ’n uitdaging opgestel word, is ek jaloers. My produksiespan laat my nie toe om dit self uit te toets nie, want as ek iets oorkom, het hulle nie ’n aanbieder nie. Ek toets dit soms uit as hulle nie kyk nie,” erken hy. Hy leer met elke seisoen wat hy aanbied iets nuuts.
“Dis soos skaak: Die reeks bly dieselfde en die reëls is basies dieselfde, maar elke spel het ’n ander uitkoms.” Hy en die produksiespan het baie min kontak met die deelnemers omdat die spel vereis dat hulle gestrand is.
“My gees, karakter, God en familie,” antwoord hy. “Die spel maak baie seker jy weet hoe afhanklik jy van die mense in jou lewe is.”
Hy doen selfs hier in die verte moeite om langs die kus of op die koppies in die omgewing te gaan draf wanneer hy ’n oggend of middag vry het.